Omnibus presentes litteras inspecturis, magister Stephanus officialis curie Sancti-Juliani de Saltu, Senon. dyocesis, in Domino salutem. Notum facimus quod coram nobis constitutus magister Symon de Brione, clericus, canonicus ecclesie Sancti-Stephani Trecensis, iter suum Bononiam arrepturus, causa studii frequantandi, ut dicebat, nobilem virum Gilonem de Brione, patrem suum, militem, exhibitorem presentium, procuratorem suum constituit, fecit et ordinavit ad ordinandum et disponendum pro ipso de prebenda ipsius magistri Symonis, quam habebat et percipiebat in ecclesia supradicta, dans eidem et concedens plenam et liberam voluntatem ordinandi et disponendi pro ipso de dicta prebenda, pro voluntate sua, ac eam in manu patroni ejusdem resignandi, si sibi placuerit, vel viderit expedire, sicut ipse in sua persona faceret si presentaliter interesset; ratum habiturus et firmum idem magister Symon quicquid per dictum nobilem quo ad premissa pro eodem magistro Symone (sic) actum fuerit seu etiam procuratorem, et hoc omnibus quorum interest tenore presentium intimamus. Datum et actum, anno Domini Mº CCº LXº VIIIº, die festo Beati-Remigii, mense octobris.